Μητροπολίτης Δωδώνης Χρυσόστομος

Ο Μητροπολίτης Χρυσόστομος (κατά κόσμον Δημήτριος Συνετός, Πόλη της Ζακύνθου, 3 Μαΐου 1939) είναι  Έλληνας ιεράρχης της Εκκλησίας της Ελλάδος, ο οποίος διατελεί τιτουλάριος Μητροπολίτης Δωδώνης από το 2011. 

Στο παρελθόν διετέλεσε ηγούμενος της Ιεράς Μονής Πεντέλης (1974-1994) και Μητροπολίτης Ζακύνθου από το 1994 έως το 2011.

Βιογραφικά στοιχεία
Γεννήθηκε στην πόλη της Ζακύνθου στις 3 Μαΐου 1939.

Το 1959 μετέβη στην Ιερά Μονή Αγίας Αικατερίνης Όρους Σινά, όπου εκάρη μοναχός. Το 1961 χειροτονήθηκε διάκονος και το 1962 πρεσβύτερος και τοποθετήθηκε στο μετόχι της Ιεράς Μονής στη Ζάκυνθο, όπου και παρέμεινε μέχρι το 1972. Το 1972 τοποθετήθηκε στο μετόχι της Ιεράς Μονής στα Ιωάννινα. Την ίδια χρονιά αποφοίτησε από την Θεολογική Σχολή του ΕΚΠΑ, λαμβάνοντας πτυχίο το 1972 και στη συνέχεια, σπούδασε στην Νομική Σχολή του ιδίου Πανεπιστημίου, παρακολουθώντας μαθήματα έως και το 1974.

Το 1974 εξελέγη ηγούμενος της Ιεράς Μονής Κοιμήσεως της Θεοτόκου Πεντέλης, θέση την οποία υπηρέτησε είκοσι χρόνια. Το 1976 εξελέγη και χειροτονήθηκε τιτουλάριος Επίσκοπος Δωδώνης από την Ιεραρχία της Εκκλησίας της Ελλάδος και το 1991, προήχθη σε τιτουλάριο μητροπολίτη.

Το 1993 του ανατέθηκε η διακονία του εκπροσώπου τύπου του τότε Αρχιεπισκόπου Αθηνών Σεραφείμ. Το ίδιο έτος ανέλαβε, με εντολή του Αρχιεπισκόπου Σεραφείμ, τοποτηρητής της Μητρόπολης Αττικής και, μετέπειτα, γενικός αρχιερατικός επίτροπος της ίδιας Μητρόπολης.

Στις 25 Μαΐου 1994 εξελέγη από την Ιεραρχία της Εκκλησίας της Ελλάδος Μητροπολίτης Ζακύνθου ενώ από το 2009 προΐσταται της Διοικούσας Επιτροπής του Συνοδικού Γραφείου Προσκυνηματικών Περιηγήσεων (Θρησκευτικού Τουρισμού).

Στις 18 Αυγούστου 2011, και με τη συμπλήρωση των 72 ακριβώς ηλικιακών ετών, παραιτήθηκε από Μητροπολίτης Ζακύνθου, όπως ήδη είχε προαναγγείλλει έξι χρόνια νωρίτερα, αμφισβητώντας με συνέπεια λόγων και πράξεων, το ισόβιο του αξιώματος αυτού, εκφράζοντας την άποψη ότι ο επικεφαλής κάθε μητρόπολης πρέπει να ασκεί τα καθήκοντά του όρθιος και υγιής και όχι άρρωστος σε βαθιά γεράματα.

Κατά την διάρκεια της διακονίας του στην Ιερά Μητρόπολη Ζακύνθου ολοκληρώθηκε η νέα πτέρυγα της ιεράς μονής Στροφάδων και Αγίου Διονυσίου ενώ ανακαινίστηκαν εκ θεμελίων τα μοναστήρια του Αγίου Γεωργίου των Γκρεμνών, της Υ.Θ. Σπηλαιωτίσσης και του Αγίου Ιωάννου του Προδρόμου στην Λαγγάδα. Σε οικόπεδα που δώρισε η τοπική Εκκλησία, επί των ημερών του, κατασκευάσθηκαν: το νέο νοσοκομείο Ζακύνθου, οι νέες εργατικές κατοικίες, σχολεία και γήπεδα, τμήμα του Ιόνιου Πανεπιστημίου κ.α.. Υπήρξε πρόεδρος του ΟΔΑΖ, του Κέντρου Πρόληψης ΣΤΟΡΓΗ και στυλοβάτης της μονάδας τεχνητού νεφρού του Νοσοκομείου Ζακύνθου ενώ η μεγαλύτερη προσφορά του στην τοπική κοινωνία υπήρξε ένα πρωτοποριακό πρόγραμμα υποτροφιών, στο πλαίσιο του οποίου διατέθηκαν πάνω από 2.000.000 ευρώ για την στήριξη 607 ζακυνθινών φοιτητών, προερχόμενων από άπορες ή φτωχές οικογένειας της τοπικής κοινωνίας.    

Στις 13 Οκτωβρίου 2011, η Διαρκής Ιερά Σύνοδος της Εκκλησίας της Ελλάδος του απέδωσε και πάλι τον τίτλο του μητροπολίτη της πάλαι ποτέ διαλαμψάσης Μητροπόλεως Δωδώνης. Έκτοτε, διαμένει στην Ζάκυνθο.

Παραμένει επίτιμος πρόεδρος των Κοινωφελών Ιδρυμάτων και Κληροδοτημάτων Ζακύνθου καθώς και πρόεδρος της Διοικούσας Επιτροπής των ιερών μονών Αγίου Γεωργίου των Γκρεμνών και Υπεραγίας Θεοτόκου Αναφωνητρίας της Ιεράς Μητρόπολης Ζακύνθου.

Σε δηλώσεις του στις 2 Σεπτεμβρίου 2022, αναφερόμενος στις αμβλώσεις είπε πως δεν μπορεί να υπάρξει σύλληψη από βιασμό και πως «δεν κάθεται μια γυναίκα να βιάζεται χωρίς να το θέλει». Η δήλωσή του επικρίθηκε και από πολιτικούς, ενώ ο ίδιος την ίδια ημέρα σε ανακοίνωση που εξέδωσε, ζήτησε συγγνώμη «από οποιαδήποτε ανθρώπινη ύπαρξη ένιωσε αδικημένη από τις δηλώσεις μου και σε κάθε γυναίκα ή άνδρα που έχει πέσει θύμα βιασμού».

Παραπομπές

Χρυσόστομος Συνετός
Χρυσοστομος
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών